b'\n_START_ARTICLE_\nFus cu zurg\xc4\x83l\xc4\x83i\n_START_PARAGRAPH_\nFusul este o relicv\xc4\x83 a industriei casnice textile tradi\xc8\x9bionale rom\xc3\xa2ne\xc8\x99ti._NEWLINE_Din punct de vedere social, furcile pe care se a\xc8\x99eza l\xc3\xa2na netoars\xc4\x83 aveau o mai mare valoare, deoarece erau confec\xc8\x9bionate \xc8\x99i gravate artistic, cu migal\xc4\x83, de feciori, pentru mame, so\xc8\x9bii sau "dr\xc4\x83gu\xc8\x9be", prilej de m\xc3\xa2ndrie la "\xc8\x99ez\xc4\x83toare"._NEWLINE_Fusul a ie\xc8\x99it din anonimat \xc3\xaen momentul \xc3\xaen care priscelul (roti\xc8\x9ba de la baz\xc4\x83) a \xc3\xaemprumutat tehnica rosturilor, utilizat\xc4\x83 ini\xc8\x9bial ca solu\xc8\x9bie constructiv\xc4\x83 de \xc3\xaembinare a buc\xc4\x83\xc8\x9bilor de lemn f\xc4\x83r\xc4\x83 alte accesorii (cuie) de lemn sau metal. Astfel de elemente arhitectonice reg\xc4\x83sim \xc8\x99i \xc3\xaen construc\xc8\x9bia bisericilor de lemn din Maramure\xc8\x99._NEWLINE_Din pricina unei oarecare mobilit\xc4\x83\xc8\x9bi a elementelor componente, \xc3\xaen momentul torsului, fusul produce un zgomot specific. Unele fusuri sunt prev\xc4\x83zute, la baz\xc4\x83, cu un l\xc4\x83ca\xc8\x99 unde se depoziteaz\xc4\x83 c\xc3\xa2teva pietricele de r\xc3\xa2u, ob\xc8\x9bin\xc3\xa2ndu-se astfel efectul de "\xc8\x9burg\xc4\x83l\xc4\x83i" (clopo\xc8\x9bel). Se spune c\xc4\x83 aceast\xc4\x83 inova\xc8\x9bie avea \xc8\x99i un rol practic: le ajuta pe femei s\xc4\x83 nu adoarm\xc4\x83 \xc3\xaen lungile nop\xc8\x9bi de iarn\xc4\x83, c\xc3\xa2nd \xc3\xae\xc8\x99i propuneau s\xc4\x83 toarc\xc4\x83 o anumit\xc4\x83 cantitate de l\xc3\xa2n\xc4\x83._NEWLINE_O contribu\xc8\x9bie important\xc4\x83 \xc3\xaen promovarea, ca brand, a acestui obiect casnic, mai precis a tehnicii rosturilor, a avut-o artistul b\xc4\x83im\xc4\x83rean Mihai Olos, care a valorificat din plin ingenioasa \xc3\xaembinare a lemnului \xc3\xaen operele sale, cunoscute \xc8\x99i recunoscute \xc3\xaen spa\xc8\x9biul cultural european. Pornind de la module inspirate din arta popular\xc4\x83 maramure\xc8\x99ean\xc4\x83, artistul a proiectat, la un moment dat, un veritabil ora\xc8\x99 universal, numit semnificativ "olospolis", \xc3\xaen care arhitectura rosturilor c\xc4\x83p\xc4\x83ta valen\xc8\x9be filosofice._NEWLINE_Gra\xc8\x9bie notoriet\xc4\x83\xc8\x9bii de care se bucur\xc4\x83, arhitec\xc8\x9bii care au proiectat complexul hotelier \xe2\x80\x9eMara\xe2\x80\x9d din Baia Mare (\xc3\xaen anii \'80) au g\xc4\x83sit de cuviin\xc8\x9b\xc4\x83 s\xc4\x83-l \xc3\xaemprumute ca element decorativ, confec\xc8\x9bion\xc3\xa2nd un "fus cu zdrang\xc4\x83ne" uria\xc8\x99, amplasat la partea superioar\xc4\x83 a fa\xc8\x9badei, precum o turl\xc4\x83 de biseric\xc4\x83 - devenind astfel o emblem\xc4\x83 a municipiului re\xc8\x99edin\xc8\x9b\xc4\x83 de jude\xc8\x9b.'